ཐང་སྟོང་ཟབ་སྒྲུབ་ཉུང་བསྡུས་བཞུགས༔
རིགས་གསུམ་ཡེ་ཤེས་སྒྱུ་མའི་སྐུ༔ གྲུབ་དབང་ཐང་སྟོང་མཆོག་ལ་འདུད༔ དེ་ཡི་ཟབ་སྒྲུབ་བཅུད་དུ་འདྲིལ༔ ཐུན་མིན་ཨ་ཏི་རྩལ་དུ་བཏོན༔ ཨཱཿ འགྲོ་བའི་གཉིས་ཞེན་རྟོག་པ་རང་སར་དག༔ རྟོག་མེད་ཟང་ཐལ་འོད་གསལ་དག་པའི་དབྱིངས༔ ལྷུན་གྲུབ་སྒྱུ་མའི་རང་གཟུགས་ཐང་སྟོང་རྒྱལ༔ དཀར་པོ་རྒྱན་བྲལ་མཉམ་བཞག་ཚེ་བུམ་བསྟེན༔ པད་ཉི་ཟླ་སྟེང་རྡོ་རྗེའི་སྐྱིལ་ཀྲུང་བཞུགས༔ འཇའ་ཟེར་སྣ་ལྔས་སྟོང་གསུམ་འཇིག་རྟེན་གང༔ ཆོས་ཉིད་མངོན་སུམ་ཆེན་པོར་སྤྱན་འདྲེན་ཞིང༔ ཉམས་སྣང་གོང་འཕེལ་མཆོད་སྤྲིན་རྒྱ་མཚོས་མཆོད༔ ཚད་ཕེབ་རིག་པའི་གསང་བ་གསུམ་ལ་བསྟོད༔ ཆོས་ཟད་དག་པ་ཐུགས་ཀར་ཧཱུྃཿཡིག་བསྒོམ༔ སྣོད་བཅུད་ཐམས་ཅད་ཡེ་ནས་རྡོ་རྗེ་གསུམ༔ སྤྲོས་བྲལ་ཨ་ཏི་ནམ་མཁའ་ལྟ་བུ་ལ༔ འཁོར་འདས་བླང་དོར་རྟོག་པ་ཀུན་ནས་བྲལ༔ ཡེ་གྲོལ་ཀུན་ཏུ་བཟང་པོ་བྱང་ཆུབ་བསྒོམས༔ གཏད་མེད་རིག་པའི་ངང་ལ་བཞག༔ སྣང་བ་ཧཱུྃ་གི་རྒྱང་གླུ་ལེན༔ ཆགས་སྡང་སྒྱུ་མའི་རིས་ལྟར་ཤེས༔ གང་ཡང་ཞེན་འཛིན་སྟོན་བྲལ་བ༔ ནམ་མཁར་བྱ་རྗེས་ཇི་བཞིན་ནོ༔ དེ་ཡིས་གྲུབ་ཆེན་ཐང་སྟོང་པས༔ མངོན་སུམ་ཉིད་དུ་བྱིན་རླབས་ནས༔ གྲུབ་པའི་གོ་ཕའང་མཐོན་པོ་རུ༔ སྐད་ཅིག་ཉིད་ལ་གཤེགས་པར་འགྱུར༔ བཛྲ་ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱས༔ གཏད་རྒྱ༔ གུ་ཧྱ༔ བརྡ་ཐིམ༔ ཞེས་པའང་ལ་ཐང་སྤྲུལ་པའི་སྐུ་མཆོག་ཉིད་ཀྱིས་གསུངས་བསྐུལ་ངོར་ཨོ་རྒྱན་ཕྲིན་ལས་གླིང་པས་བརྡ་རང་ཤར་ཚིག་རང་རྡོལ་པའོ།།